**เหตุระเบิดในแบกแดด พ.ศ. 2564** เป็นการโจมตีก่อการร้ายโดยมือระเบิดฆ่าตัวตาย 2 คนที่ตลาดนัดกลางแจ้งแห่งหนึ่งกลางกรุงแบกแดด ประเทศอิรัก ทำให้มีผู้เสียชีวิตอย่างน้อย 32 คน และมีผู้บาดเจ็บอีก 110 คน เหตุระเบิดครั้งนี้เป็นการโจมตีที่เกิดขึ้นไม่บ่อยนักในเมืองหลวงของอิรัก เนื่องจากแบกแดดแทบไม่ได้เผชิญเหตุโจมตีเช่นนี้อีกเลยนับตั้งแต่เหตุระเบิดใน พ.ศ. 2561 หลังการสูญเสียดินแดนของรัฐอิสลามอิรักและลิแวนต์ (ไอซิล) ในเดือนธันวาคม พ.ศ. 2560

ภูมิหลัง
--------

ระหว่างปี พ.ศ. 2546–2560 การโจมตีของผู้ก่อการร้ายเกิดขึ้นทั่วไปในอิรักโดยแบกแดดและเมืองใกล้เคียงตกเป็นเป้าหมายหลัก ตั้งแต่ปลายปี พ.ศ. 2560 ซึ่งเป็นช่วงที่รัฐอิสลามอิรักและลิแวนต์พ่ายแพ้ การโจมตีในลักษณะนี้กลายเป็นเรื่องที่พบไม่บ่อยในประเทศ เหตุโจมตีนองเลือดครั้งใหญ่ครั้งล่าสุดในสมัยหลังสงครามเกิดขึ้นในเดือนมกราคม พ.ศ. 2561 ในสถานที่เดียวกันกับที่เกิดเหตุระเบิดครั้งนี้ โดยส่งผลให้มีผู้เสียชีวิต 35 คน

การโจมตี
--------

ในเวลาเช้าตรู่ ตลาดเสื้อผ้าแห่งหนึ่งในจัตุรัสเฏาะยะรอน กรุงแบกแดด คลาคล่ำด้วยผู้คนที่กำลังจับจ่ายซื้อของหลังจากที่ตลาดกลับมาเปิดอีกครั้งเมื่อไม่นานมานี้ หลังจากปิดไปประมาณหนึ่งปีเนื่องจากการระบาดทั่วของโควิด-19 ในอิรัก ทันใดนั้นชายคนหนึ่งในฝูงชนก็ตะโกนขึ้นมาว่า "ผมปวดท้อง" เมื่อผู้คนรอบข้างเดินเข้าไปใกล้ เขาก็กดชนวนระเบิด และในขณะที่ผู้คนเข้าไปช่วยเหลือเหยื่อระเบิดครั้งแรก มือระเบิดฆ่าตัวตายอีกคนก็ฉวยโอกาสกดระเบิดซ้ำ เหตุระเบิดทั้งสองครั้งส่งผลให้เหยื่อ 32 คนเสียชีวิต และอีกกว่า 110 คนบาดเจ็บ หลายคนในจำนวนนี้มีอาการสาหัส

ความรับผิดชอบ
-------------

รัฐอิสลามอิรักและลิแวนต์ได้ออกมาอ้างความรับผิดชอบในการก่อเหตุระเบิดครั้งนี้ คำอ้างดังกล่าว (ซึ่งได้รับการเผยแพร่ออกมาหลังเกิดเหตุหลายชั่วโมง) ระบุว่าองค์กรได้พุ่งเป้าหมายไปยังมุสลิมชีอะฮ์

ปฏิกิริยาจากนานาชาติ
--------------------

กาตาร์, คูเวต, แคนาดา, จอร์แดน, ซาอุดีอาระเบีย, ตุรกี, ตูนิเซีย, บาห์เรน, ฝรั่งเศส, เยเมน, เลบานอน, สหรัฐ, สหรัฐอาหรับเอมิเรตส์, อิหร่าน, อียิปต์ รวมทั้งรัฐปาเลสไตน์ซึ่งได้รับการรับรองบางส่วน ออกมาประณามเหตุโจมตีครั้งนี้

อ้างอิง
-------

1. ↑  Islamic State claims responsibility for Baghdad's suicide attack
2. ↑  "At least 32 killed as first suicide bombing in nearly 2 years rocks Baghdad". CNN. 21 January 2021. สืบค้นเมื่อ 21 January 2021.
3. ↑  "Suicide Bombing in Crowded Baghdad Market Kills at Least 32". The New York Times. 21 January 2021. สืบค้นเมื่อ 21 January 2021.
4. ↑  "Iraq attack: Twin suicide bombings in central Baghdad kill 32". BBC News. 21 January 2021. สืบค้นเมื่อ 21 January 2021.
5. ↑  "First big suicide attack in Baghdad for three years kills at least 32". Reuters. 21 January 2021. สืบค้นเมื่อ 21 January 2021.
6. ↑  "Deadly twin suicide attack hits central Baghdad". Al Jazeera English. 21 January 2021. สืบค้นเมื่อ 21 January 2021.
7. ↑  "ISIL takes responsibility for deadly Baghdad suicide bombings". Al Jazeera English. 22 January 2021. สืบค้นเมื่อ 22 January 2021.
8. ↑  "Iraq bombing: IS says it was behind deadly suicide attacks in Baghdad". BBC News. 22 January 2021. สืบค้นเมื่อ 22 January 2021.
9. ↑  "Islamic State claims responsibility for Baghdad's suicide attack". Reuters. 22 January 2021. สืบค้นเมื่อ 22 January 2021.
10. 1 2 3 4 5 6 7 8 9 10  "Baghdad bombing sparks global condemnation". *Anadolu Agency*.`{{cite web}}`: CS1 maint: url-status (ลิงก์)
11. 1 2 3 4  "Saudi Arabia, GCC condemn twin suicide bombing in central Baghdad". *Arab News*. 2021-01-21. สืบค้นเมื่อ 22 January 2021.
12. ↑  "Turkey condemns deadly terror attack in Iraqi capital". Anadolu Agency. 21 January 2021. คลังข้อมูลเก่าเก็บจากแหล่งเดิมเมื่อ 2021-01-21. สืบค้นเมื่อ 21 January 2021.
13. ↑  étrangères, Ministère de l'Europe et des Affaires. "Iraq - Attack in Baghdad (21 Jan. 2021)". *France Diplomacy - Ministry for Europe and Foreign Affairs* (ภาษาอังกฤษ). สืบค้นเมื่อ 2021-01-22.